પ્રધાનમંત્રીનું કાર્યાલય
કિર્ગીઝ રિપબ્લિકની મુલાકાત દરમિયાન પ્રધાનમંત્રીના અખબારી નિવેદનનો અનુવાદ 
મહામહિમ, કિર્ગીઝ રિપબ્લિકના રાષ્ટ્રપતિ અને મારા મિત્ર શ્રી સોરોનબે જીનબેકોવ,
દેવીઓ અને સજ્જનો,
મારું અને મારા પ્રતિનિધિમંડળનું ખૂબ જ ઉષ્માભર્યું સ્વાગત કરવા બદલ હું રાષ્ટ્રપતિ જીનબેકોવનો આભાર વ્યક્ત કરું છું. લગભગ છેલ્લા 30 વર્ષની અભૂતપૂર્વ સિદ્ધિઓ માટે હું કિર્ગિસ્તાનને અભિનંદન આપું છું. કુદરતી સૌંદર્ય, મજબૂત લોકશાહી અને પ્રતિભાશાળી લોકોને કારણે આ દેશનું ભવિષ્ય ઉજ્જવળ છે. ભારતના લોકો પ્રત્યે કિર્ગીઝ લોકોની મિત્રતા અને પ્રેમ હૃદય સ્પર્શી છે. મારી છેલ્લી મુલાકાત દરમિયાન અને આ વખતે પણ મને ઘર જેવું લાગ્યું છે.
મહામહિમ,
એસસીઓ સમિટની સફળ અધ્યક્ષતા માટે હું તમને અભિનંદન આપું છું. તમારા પ્રમુખપદમાં, એસસીઓએ પ્રાદેશિક સહકાર સુધારવા માટે ઘણા પગલાં લીધાં છે. ગયા મહિને નવી દિલ્હીમાં, તમે મારા શપથ ગ્રહણ સમારંભમાં હાજરી આપી હતી. હું તમારો આભારી છું. મને એ વાતનો પણ આનંદ છે કે આજે મને તમારી સાથે અમારા દ્વિપક્ષીય સંબંધોની સમીક્ષા કરવાની તક મળી છે. ભારત અને કિર્ગીઝ રિપબ્લિક બંને પરસ્પર સંબંધોને ખૂબ મહત્વ આપે છે.
મિત્રો,
આજે મેં રાષ્ટ્રપતિ જીનબેકોવ સાથે ઘણા મુદ્દાઓ પર વિસ્તૃત ચર્ચા કરી. અમને બંનેને લાગે છે કે આપણી વચ્ચે સહકારની અપાર સંભાવનાઓ છે. આજે અમે અમારા દ્વિપક્ષીય સંબંધોને વ્યૂહાત્મક ભાગીદારીના સ્તર પર લઈ જવાનો નિર્ણય કર્યો છે. તે આપણને આપણી ભાગીદારીના દરેક ક્ષેત્રમાં લાંબા ગાળાનો સહયોગ કરવામાં મદદ કરશે.
મિત્રો,
બે પ્રાચીન અને ભવ્ય સંસ્કૃતિઓ તરીકે, આપણે કુદરતી રીતે એક બીજા સાથે જોડાયેલા છીએ. ભારત અને મધ્ય એશિયા વચ્ચે ઊંડા ઐતિહાસિક અને સાંસ્કૃતિક સંબંધો છે. ભારત અને કિર્ગીઝ પ્રજાસત્તાક મહાકાવ્યોની ભૂમિ છે. ઉદાહરણ તરીકે, ભારતમાં મહાભારત અને રામચરિત માનસ અને કિર્ગીઝ રિપબ્લિકમાં માનસ. આપણે બંને લોકશાહી છીએ અને વિવિધતાથી ભરેલા છીએ.
અમારા પ્રાચીન સંબંધો અને શાંતિને મજબૂત કરવાની આપણી સામાન્ય સમજે અમને અમારા સંબંધોને વધુ મજબૂત બનાવવાની પ્રેરણા આપી. તેનાથી આપણા રાજદ્વારી સંબંધો પણ વિસ્તર્યા છે. દ્વિપક્ષીય અને બહુપક્ષીય મુદ્દાઓના વિભિન્ન ક્ષેત્રો પર, ભારત અને કિર્ગીઝ રિપબ્લિક નિયમિતપણે એક બીજાની નજીકથી સલાહ લે છે. અમે ઘણા આંતરરાષ્ટ્રીય વિષયો પર સમાન મંતવ્યો ધરાવીએ છીએ. સંયુક્ત રાષ્ટ્ર અને અન્ય આંતરરાષ્ટ્રીય પ્લેટફોર્મમાં અમારો મજબૂત સહયોગ છે. સૈન્ય તાલીમ, સંયુક્ત યુદ્ધ, ક્ષેત્ર સંશોધન અને લશ્કરી તકનીકી ક્ષેત્રોમાં અમારો સંરક્ષણ સહયોગ વધ્યો છે. બંને દેશોએ સંરક્ષણ સહયોગ પર સંયુક્ત કાર્યકારી જૂથ બનાવવાનો નિર્ણય કર્યો છે. અમારી વચ્ચે આર્થિક સહયોગની અપાર સંભાવનાઓ છે અને બંને દેશો તેનો લાભ લઈ શકે છે.
મિત્રો,
આજે અમારી પાસે દ્વિપક્ષીય રોકાણ સંધિ અને ડબલ ટેક્સેશન એવોઈડન્સ એગ્રીમેન્ટ  હતા. અમે વેપાર અને આર્થિક સહયોગના ક્ષેત્રમાં પાંચ વર્ષના રોડ મેપ પર પણ સહમત થયા છીએ. આજે રાષ્ટ્રપતિ જીનબેકોવ અને મેં સંયુક્ત રીતે B2B સહયોગ વધારવા માટે ભારત-કિર્ગીઝ બિઝનેસ ફોરમનું ઉદઘાટન કર્યું છે. આ વર્ષે બિશ્કેકમાં 'નમસ્કાર યુરેશિયા' નામના ભારતીય વેપાર શોનું આયોજન કરવામાં આવશે. હું ભારતીય કંપનીઓને બાંધકામ, રેલવે, હાઇડ્રો પાવર, માઇનિંગ અને અન્ય ક્ષેત્રોમાં કિર્ગીઝ રિપબ્લિકમાં રહેલી તકોનો અભ્યાસ કરવા આહવાન કરું છું.
મિત્રો,
કિર્ગિઝ રિપબ્લિકની વિકાસ જરૂરિયાતોને પહોંચી વળવા માટે, આજે મને 200 મિલિયન ડોલરના મૂલ્યની કન્સેશનલ લાઇન ઑફ ક્રેડિટની જાહેરાત કરતાં આનંદ થાય છે. મને આશા છે કે આ સહાય કિર્ગીઝ રિપબ્લિકમાં ઘણી ભારત-કિર્ગીઝ સંયુક્ત આર્થિક પ્રવૃત્તિઓ શરૂ કરવામાં મદદરૂપ થશે. ભારત અને કિર્ગીઝ રિપબ્લિક અને મધ્ય એશિયાના મોટા ભાગો વચ્ચે વધુ સારી કનેક્ટિવિટી બંને પક્ષોના લોકો વચ્ચે વ્યાપાર, રોકાણ અને લોકો વચ્ચેના સંપર્કો તરફ દોરી જશે.
મિત્રો,
જાન્યુઆરીમાં સમરકંદ, ઉઝબેકિસ્તાનમાં આયોજિત વિદેશ મંત્રીઓના સ્તરે ભારત અને કિર્ગીઝ રિપબ્લિકે પ્રથમ ભારત-મધ્ય એશિયા સંવાદમાં સક્રિયપણે ભાગ લીધો હતો. અમે અમારા સહિયારા ક્ષેત્રમાં સમૃદ્ધિ, શાંતિ અને સ્થિરતા માટેનું વિઝન પણ વહેંચ્યું છે.
મહામહિમ,
આજે, ભારત અને કિર્ગિસ્તાન જેવા લોકતાંત્રિક અને વૈવિધ્યસભર સમાજો માટે આતંકવાદ સૌથી મોટો ખતરો છે. અમે આતંકવાદ અને કટ્ટરવાદનો ઉકેલ શોધવા માટે એકજૂટ છીએ. આતંકવાદના પ્રાયોજકોને જવાબદાર ઠેરવવા પડશે. આતંકવાદને કોઈ પણ રીતે વાજબી ગણી શકાય નહીં તેવો સંદેશ સમગ્ર વિશ્વને આપવાની જરૂર છે.
મિત્રો,
બિશ્કેકમાં ભારત-કિર્ગીઝ સંયુક્ત કાપડ પ્રદર્શનનું ઉદઘાટન કરવામાં આવ્યું છે. જે લોકોએ ઉત્સાહપૂર્વક પ્રદર્શન નિહાળ્યું તેઓને ભારત અને કિર્ગીઝ કાપડ પરંપરાઓ વચ્ચેની સમાનતા જોઈને આશ્ચર્ય થયું હશે. ભારત અને કિર્ગીઝ રિપબ્લિક પર્વતીય ઇકોલોજી, ગ્રીન ટુરિઝમ અને સ્નો લેપર્ડના સંરક્ષણ જેવા મુદ્દાઓ પર પણ સહયોગ કરશે. અમારી વચ્ચે પ્રજાથી પ્રજાની મિત્રતા અને સાંસ્કૃતિક આત્મીયતા અમારી સૌથી મોટી સંપત્તિ છે. હું ઇચ્છું છું કે તે સાચવવામાં આવે. આ માટે અનેક પગલા પણ લેવામાં આવ્યા છે.
મને એ જાહેરાત કરતાં આનંદ થાય છે કે અમે કિર્ગીઝ પ્રજાસત્તાક અને ભારત વચ્ચે 2021ને સાંસ્કૃતિક અને મિત્રતાના વર્ષ તરીકે ઉજવવા સહમત થયા છીએ. ફરી એક વાર હું રાષ્ટ્રપતિ શ્રી તમારો આભાર માનું છું. આ પ્રસંગે હું તમને ભારત આવવાનું આમંત્રણ આપું છું. ભારતમાં તમારું સ્વાગત કરવું અમારા માટે ખૂબ જ સન્માનની વાત હશે.
આપનો ખૂબ ખૂબ આભાર.
YP/GP/MR
સોશિયલ મીડિયા પર અમને ફોલો કરો : @PIBAhmedabad /pibahmedabad1964 /pibahmedabad pibahmedabad1964[at]gmail[dot]com
(Visitor Counter : 49